Názov projektu:	Rozvoj a upevňovanie ľudských zdrojov a systematické prehlbovanie kvalifikácie pracovníkov	
Žiadateľ:	Ústredie práce, sociálnych vecí a rodiny	
Celkové výdavky projektu (EUR):	8 208 362,06 €	
Požadovaná výška NFP (EUR):	8 208 362,06 €	
Dĺžka realizácie aktivít projektu (mesiace):	36 mesiacov	
Umiestnenie projektu (NUTS III):	Trnavský kraj, Trenčiansky kraj, Nitriansky kraj, Banskobystrický kraj, Žilinský kraj, Prešovský kraj, Košický kraj	

Programové obdobie 2007 – 2013

Obsah
1. Úvod
Názov projektu:
Rozvoj a upevňovanie ľudských zdrojov a systematické prehlbovanie kvalifikácie pracovníkov

Umiestnenie projektu: Samosprávny kraj / katastre obcí
Trnavský kraj, Trenčiansky kraj, Nitriansky kraj, Banskobystrický kraj, Žilinský kraj, Prešovský kraj, Košický kraj

1.1 Hlavné ciele
Špecifické ciele (výsledky projektu):
•	skvalitnenie, obnovenie,  rozšírenie profesijných zručností a kompetencií zamestnancov ústredia a úradov práce, sociálnych vecí a rodiny a zamestnancov detských domov prostredníctvom vzdelávania predovšetkým v oblasti sociálnych vecí a rodiny, na získanie zručností a spôsobilostí v oblastiach soft skills, projektového manažmentu, mediácie,..., PC zručností, supervízie v sociálnej oblasti, legislatívy SR a jazykových zručností
•	zvýšenie kvality poskytovaných služieb zamestnancami ústredia a úradov práce, sociálnych vecí a rodiny a zamestnancami                                                                                                                                                          detských domov
•	Podpora odborného rozvoja a rastu zamestnancov detských domovov
•	zmapovanie potrieb vzdelávania zamestnancov ústredia a úradov práce, sociálnych vecí a rodiny a zamestnancov detských domov

Cieľ projektu: 
•	celkovým cieľom projektu je zabezpečiť inovatívne vzdelávanie zamestnancov v štátnej a verejnej správe ústredia a úradov práce s výnimkou Bratislavského kraja a zamestnancov detských domovov za účelom zvyšovania ich kvality, efektivity a profesionality. Vzdelávanie je jedným z nástrojov napomáhajúcim rozvoju ľudských zdrojov, ako hlavnej záruky zvyšovania kvality a konkurencieschopnosti pracovnej sily v nadväznosti na zabezpečenie pokračovania reforiem v rezorte práce, sociálnych vecí a rodiny.                                                                                                              

1.2 Žiadateľ
Všeobecné informácie o žiadateľovi: 
Názov žiadateľa: 	Ústredie práce, sociálnych vecí a rodiny
Právna forma: 	rozpočtová organizácia
IČO:			30794536
IČ DPH:		––
Sídlo žiadateľa:	Špitálska 8, 812 67  Bratislava
Organizácia v pôsobnosti žiadateľa vo vzťahu k projektu:
Názov:
Sídlo:

Dunajská Streda	Komárno	Ružomberok	Bardejov	Spišská Nová Ves	
Galanta	Levice	Žilina	Humenné	Trebišov	
Piešťany	Nitra	Banská Bystrica	Poprad	Kežmarok	
Senica	Nové Zámky	Banská Štiavnica	Prešov		
Trnava	Topoľčany	Brezno	Stará Ľubovňa		
Partizánske	Čadca	Lučenec	Stropkov		
Nové Mesto n. V.	Dolný Kubín	Revúca	Vranov n. Topľou	 	
Považská Bystrica	Námestovo	Rimavská Sobota	Košice	 	
Prievidza	Liptovský Mikuláš	Veľký Krtíš	Michalovce	 	
Trenčín	Martin	Zvolen	Rožňava	 	

2. Účelnosť navrhovaného projektu

2.1 Krátky popis existujúcej situácie (max. v rozsahu 1 strany formátu A4)

a) Určenie cieľových skupín / užívateľov výsledkov projektu

•	zamestnanci Ústredia práce, sociálnych vecí a rodiny 
•	zamestnanci úradov práce, sociálnych vecí a rodiny 
•	zamestnanci detských domovov 

b) Charakteristika cieľových skupín / užívateľov výsledku projektu podľa pohlavia, veku, postavenia na trhu práce, dosiahnutého vzdelania a zraniteľnosti 

•	zamestnanci Ústredia práce, sociálnych vecí a rodiny
o	 zamestnanci Ústredia práce, sociálnych vecí a rodiny v štátnej službe a zamestnanci pri výkone práce vo verejnom záujme, pracoviská Banská Bystrica, Nitra, Žilina, Košice – 1 % z počtu cieľovej skupiny
•	zamestnanci úradov práce, sociálnych vecí a rodiny
o	 zamestnanci úradov práce, sociálnych vecí a rodiny v štátnej službe a zamestnanci pri výkone práce vo verejnom záujme – 89 % z počtu cieľovej skupiny 
•	Zamestnanci detských domov
o	 zamestnanci detských domovov – 10% z počtu cieľovej skupiny

c) charakteristika potrieb cieľovej skupiny
Ústredie práce, sociálnych vecí a rodiny vykonalo analýzu vzdelávacích potrieb zamestnancov. Výsledky predmetnej analýzy poukázali na potrebu vzdelávania v oblastiach, ktoré sú predmetom realizácie tohto projektu. Analýza vzdelávacích potrieb zamestnancov detských domovov je súčasťou NP XIV „Schéma potrieb vzdelávania zamestnancov detských domov a štandardy práce“, slúži ako základ komplexného systému vzdelávania zamestnancov a jej súčasťou sú východiská pre tvorbu systému vzdelávania ako aj navrhnutie štandardov práce.
 
d) Súčasná situácia v oblastiach súvisiacich s výstupmi, výsledkami a dopadmi projektu 
Inštitucionálna reforma služieb zamestnanosti je zameraná na skvalitnenie a zefektívnenie komplexných služieb poskytovaných v oblasti trhu práce. Dôraz je kladený predovšetkým na cielenú a intenzívnu prácu s klientmi. 
Samotná reforma prináša rozsiahle zmeny v nadväznosti na vysoké profesionálne a  kvalifikované ľudské zdroje. V systéme ústredia a úradov práce, sociálnych vecí a rodiny pracuje v súčasnosti veľa nových zamestnancov, ktorí neprešli interným vzdelávaním, ale aj dobrých odborníkov, ktorí vo vzťahu k vyššie uvedeným cieľom signalizujú potrebu prehlbovania odborných zručností prostredníctvom ďalšieho vzdelávania. 
V súčasnom období pretrvávajú značné rozdiely v  jednotlivých regiónoch Slovenska, ktoré sú premietnuté v oblasti pracovných príležitostí, vzdelanostnej i sociálnej štruktúre obyvateľstva. Z uvedeného vyplýva aj potreba rôznych prístupov zamestnancov úradov práce ku klientom podľa špecifík konkrétneho regiónu. Obsah vzdelávania v oblasti priamej práce s klientom musí rozvíjať pracovné kompetencie individuálneho prístupu ku klientom podľa regionálnych špecifík. 
Ústredie a úrady práce, sociálnych vecí a rodiny sa budú prostredníctvom predkladaného projektu snažiť o zvýšenie profesionálnych štandardov ďalšieho vzdelávania  zamestnancov. 
Novela zákona č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov prináša so sebou okrem iného transformáciu detských domov a presun dôrazu na náhradnú rodinnú starostlivosť, či zariadenia rodinného typu. Transformácia organizácie detských domovov so sebou prináša aj transformáciu výchovy. Transformácia výchovy je dlhodobý a zložitý proces. Novú filozofiu musia poznať, pochopiť a prijať najprv vychovávatelia. Dieťa brať ako subjekt a nie objekt výchovy. Prvoradá je individuálna práca s dieťaťom a rodinou, sanácia biologických rodín a ďalej výchova k prirodzenému spôsobu života rodín našej kultúry.  Je potrebné vychádzať z hlavných úloh domova, ktorý má čo najlepšie pomôcť napĺňať potreby dieťaťa a zodpovedne ich pripraviť na osamostatnenie a začlenenie sa do spoločnosti. Zmena organizácie detských domovov a výchovy detí prináša so sebou potrebu ďalšieho vzdelávania odborného personálu detských domovov v oblasti individuálnej a skupinovej práce so špecifickou klientelou detí z detských domovov.

Tab. 1
Cieľová skupina:	Charakteristika	Početnosť:	
Zamestnanci Ústredia PSVR	Zamestnanci v štátnej službe a zamestnanci pri výkone práce vo verejnom záujme a 	40	
Zamestnanci úradov PSVR	Zamestnanci v štátnej službe a zamestnanci pri výkone práce vo verejnom záujme	3360	
Zamestnanci detských domovov	Zamestnanci detských domovov 	376	

2.2 Ďalšie využitie výsledkov projektu (max. 1 strana formátu A4)
(uveďte budúce akcie/projekty závislé v príslušnej oblasti /regióne závislé na existencií jeho výsledkov predkladaného projektu. 

Vzdelávanie je jedným z nástrojov napomáhajúcim rozvoju ľudských zdrojov, ako hlavnej záruky zvyšovania kvality a konkurencieschopnosti pracovnej sily v nadväznosti na zabezpečenie pokračovania reforiem v rezorte práce, sociálnych vecí a rodiny. Výsledky sa prejavia v zvyšovaní kvality práce zamestnancov v priebehu realizácie projektu a po jeho ukončení. Vypracovaná stratégia, ktorá bude mapovať potreby vzdelávacích potrieb pre nasledujúce obdobie, prispeje k podpore celoživotného systematického vzdelávania zamestnancov. K šíreniu výsledkov a výstupov národného projektu prispejú postupy a metódy realizácie jednotlivých projektových aktivít, ktoré budú využité pri implementácii ďalších projektov v oblasti vzdelávania a prípravy. 

2.3 Prínos realizácie projektu (max. 1 strana formátu A4)
Prínos resp. súlad projektu s vecne príslušnými strategickými a plánovacími dokumentmi (PHSR kraja a regiónu, ÚP VÚC, ÚP obce, Národné stratégie – rezortné)
Prínos k horizontálnym prioritám

Národný projekt je vypracovaný v súlade s nariadeniami k štrukturálnym fondom a so zameraním Národného strategického referenčného rámca na roky 2007 – 2013 (ďalej NSRR). Medzi tieto kľúčové dokumenty patria:
•	Stratégia konkurencieschopnosti Slovenska do roku 2010 a na ňu nadväzujúce Akčné plány 
•	Národný program reforiem Slovenskej republiky na roky 2006 – 2008
•	Koncepcia celoživotného vzdelávania v Slovenskej republike 
•	Národná správa o stratégiách sociálnej ochrany a sociálnej inklúzie pre roky 2006-2008

3. Navrhované riešenie

3.1 Základné predpoklady

Základné predpoklady pre realizáciu projektu sú vytvorené:
-	Zákonník práce 311/2001 Z.z.,
-	Zákonom č.5/2004 Z.z. o službách zamestnanosti a o zmene a doplnení niektorých zákonov v znení neskorších predpisov,
-	Zákonom č.453/2003 Z.z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov.

3.2 Navrhované aktivity projektu
Aktivity projektu:
Hlavné aktivity (odporúča sa max. počet 8 hlavných aktivít) - jednotlivé činnosti/etapy tvoriace aktivitu vrátane míľnikov (ak relevantné), ukazovateľ výstupu na začiatku a konci aktivity, zabezpečenie realizácie (dodávka prác, tovarov a služieb, vlastná činnosť, činnosť partnera), účastníkov aktivity (z cieľových skupiny) ak relevantné.
Podporné aktivity

Tab. 3
Aktivita	Väzba na merateľný ukazovateľ výsledku	Merná jednotka	Počet jednotiek	
Aktivita 1: Vzdelávanie	Počet osôb cieľovej skupiny zapojených do podporených projektov - spolu
	počet	3776	
Aktivita 2: Stratégia	Počet osôb cieľovej skupiny zapojených do podporených projektov - spolu
	počet	3776	
Aktivita 3: Riadenie projektu	Projekt	projekt	1	
Aktivita 4: Publicita a informovanosť	Projekt	projekt	1	

Do projektu budú v rámci cieľovej skupiny zaradení najmä zamestnanci, ktorí sa nezúčastnili na vzdelávaní cez NP XII SOP ĽZ a NP XIV SOP ĽZ, resp. zamestnanci nebudú zaradení na rovnaký typ vzdelávania ako v predchádzajúcom období. V rámci NP XII SOP ĽZ a NP XIV SOP ĽZ bolo vzdelávaných menej ako 1/3 všetkých zamestnancov ústredia, úradov PSVR a zamestnancov DeD.

Aktivita 1: Vzdelávanie
1.1 Prezentačné zručnosti
Cieľom kurzu je rozvinúť a zdokonaliť prezentačné schopnosti frekventantov, posilniť sebadôveru pri vystupovaní. Účastníci sa naučia pripraviť vlastné vystúpenie na požadovanej profesionálnej úrovni, logicky štruktúrovať svoju prezentáciu, prispôsobiť formu prezentácie s ohľadom na prezentovanú tému a publikum, rozpoznať rizikové faktory nevhodnej prezentácie, teoreticky i prakticky si osvojiť prácu s verbálnou a neverbálnou zložkou prejavu, naučiť sa riadiť svoje správanie počas prezentácie, zvýšiť presvedčivosť svojho vystupovania pred skupinou a využívať rôzne  didaktické pomôcky, posilňujúce efekt dobrej prezentácie.
1.2 Riešenie konfliktov
Zámerom vzdelávacej aktivity je sprostredkovať poznatky o podstate konfliktov a spôsoboch ich riešenia, vysvetliť princípy správania sa v konfliktných situáciách a pri jednotlivých spôsoboch riešenia konfliktov a oboznámiť sa s typmi alternatívneho riešenia konfliktov (arbitráž, negociácia, facilitácia, mediácia,...). Frekventanti kurzu sa naučia rozlišovať rôzne prístupy k riešeniu konfliktov, analyzovať konfliktnú situáciu, poznajú svoje individuálne sklony v prístupe ku konfliktom. Získajú tiež sociálno- psychologické zručnosti pre uplatňovanie princípov konštruktívneho riešenia konfliktov, ktoré môžu využiť v rôznych sférach pracovného a osobného života. 
1.3 Prevencia proti vyhoreniu
Tréning je orientovaný na  prevenciu proti syndrómu vyhoreniu, prípadne zníženie jeho negatívnych prejavov, ktoré sú často sprevádzané depersonalizáciou, znížením osobného výkonu a rozkladu profesionálnych postojov. Obsahom vzdelávacej aktivity sú techniky na lepšie zvládanie psychickej záťaže, výcviky osobnostného rozvoja, sebapoznávanie, rozvoj asertívneho správania, schopnosť otvorene ventilovať svoje emócie, práca s frustráciou, ale tiež efektívna organizácia času a určovanie si priorít, zvládanie akútneho a chronického stresu, techniky na zvládanie krízových a konfliktných situácií a spôsoby zlepšovania pracovných podmienok.
1.4 Vedenie rozhovoru s klientom a individuálna práca s klientom, komunikačné zručnosti, poskytovanie a prijímanie spätnej väzby od klientov, empatia, sociálnopsychologické zručnosti
Kurz je zameraný na získavanie zručností vedenia pomáhajúceho rozhovoru, nadviazanie kontaktu s klientom, zmiernenie alebo odstránenie vstupnej nedôvery klienta, eliminovanie úzkosti a posilnenie motivácie pre riešenie vlastnej životnej situácie. Frekventatni kurzu získajú zručnosti vedenia exploratívneho rozhovoru, prostredníctvom ktorého je možná hĺbková diagnostika klienta, jeho sociálneho prostredia a aktuálnej životnej situácie. Naučia sa používať rôzne druhy otázok, spôsoby prípravy, vedenia a ukončovania rozhovoru, pracovať s časom a riešiť rôzne záťažové situácie počas rozhovoru. Obsahom kurzu je tiež význam aktívneho počúvania a empatie, posilňujúce a validizačné techniky, techniky stanovovania cieľov a zvyšovania motivácie klienta k preberaniu zodpovednosti, samostatnosti a práci na zmene. 

1.5  Koučing
Cieľom tréningu je naučiť frekventantov pracovať s klientmi tak, aby boli schopní objaviť svoje vnútorné zdroje a potenciály, posilniť a naučiť využívať spôsoby pre efektívne dosiahnutie pracovných a osobných cieľov. Pre prácu koučera je dôležité byť schopný viesť partnerský rozhovor s klientom, eliminovať vlastné presadzovanie, vedieť efektívne pracovať s otázkami, podnecovať klienta k premýšľaniu a realizácii vlastných životných cieľov, osvojovať si nové poznatky a zručnosti a tak prispieť k zvýšeniu jeho sebahodnoty, samostatnosti a naplnení jasne dohodnutých očakávaných výstupov. 
1.6 Tím building
Tréning je zameraný na budovanie tímu a využívanie jeho potenciálu. Po absolvovaní tréningu budú účastníci vedieť tímovo spolupracovať, pochopia podstatu vzájomnej komunikácie a nájdu svoje vlastné skryté rezervy. Účastníci budú schopní vystihnúť podstatu problémov a samostatne ich riešiť. Tím building sa zameriava na získavanie informácií o skupinovej dynamike a väzbách medzi jednotlivými členmi skupiny. Jeho cieľom je pomôcť tímu odhaliť silné a slabé stránky a posunúť ich k zmenám vo svojom správaní. Obsahom tréningu je tiež určovanie tímových rolí účastníkov.
1.7 Projektový manažment
Cieľom vzdelávacej aktivity je získať poznatky, vedomosti, zručnosti a schopnosti z oblasti projektového manažmentu. Cieľom kurzu je teda získať poznatky o príprave a realizácii projektov, naučiť sa používať metódy a postupy ako pripravovať, hodnotiť a realizovať rôzne typy projektov. Absolvent kurzu nadobudne poznatky z teórie a metodológie projektového manažmentu do tej miery, že bude schopný samostatne pripraviť a realizovať projekt, naformulovať projekt vrátane potrieb ľudských a finančných zdrojov a taktiež časového zabezpečenia. Frekventanti sa naučia jasne identifikovať ciele projektu tak, aby bol aplikovateľný, reagujúci na reálne potreby, aktuálny, zrozumiteľný, adresný, definovať očakávané kvalitatívne a kvantitatívne výstupy. Precvičia si praktické zručnosti pri tvorbe projektu tak, aby bol logicky usporiadaný a prehľadný, obsahujúci garancie, odborne fundovaný, adresný a atraktívny pre príjemcu informácie.

1.8 Poradenské zručnosti
Cieľom vzdelávacej aktivity je realizácia základnej prípravy v sociálnom poradenstve so zámerom uvedomenia si obsahu sociálneho poradenstva, jeho kompetentné uskutočňovanie - zavedenie do praxe a systematické skvalitňovanie. Účastníci kurzu získajú základné zručnosti, vedomosti a schopnosti pre prax v sociálnom poradenstve. Uvedený cieľ predstavuje predovšetkým zvládnutie odborných praktických a teoretických vedomostí v sociálnom poradenstva, problematika vzťahu medzi sociálnym poradcom a klientom,  poradenský proces a faktory ovplyvňujúce tento proces – prvý kontakt s klientom, uzatváranie poradenského kontraktu, sociálna diagnostika, tvorba sociálnej diagnózy, vlastná práca s klientom a využívanie adekvátnych foriem a metód práce, využívanie supervízie v poradenskom procese, ukončenie práce a katamnestické sledovanie klienta.  
1.9 Práca s rizikovým klientom
Kurz je zameraný na základné zručnosti, vedomosti a schopnosti pre vedenie poradenskej práce s rizikovým klientom - agresívnym, manipulatívnym, mlčanlivým, depresívnym a nedobrovoľným klientom. Obsahovo sa kurz venuje predovšetkým práci so zvládaním emócií, schopnostiam zvyšovať motiváciu klienta, budovaniu dôverného vzťahu s klientom, schopnosti vytvoriť bezpečné prostredie pre eliminovanie úzkosti a odporu, s ktorými sa často stretávame u rizikových skupín klientov, práci s časom a riešeniu rôznych záťažových situácií počas rozhovoru.  Zámerom tréningu je naučiť a precvičiť si zručnosti vedenia pomáhajúceho rozhovoru, viesť rozhovor takým spôsobom, aby bol užitočný pre obe strany, pomôcť klientovi rozpoznať jeho silné stránky, zdroje a kompetencie a viesť ho k samostatnosti a preberaniu zodpovednosti za vlastné správanie. 
1.10 Počítačové zručnosti -  MS Word
Cieľom vzdelávacej aktivity je rozšírenie vedomostí a zručností v oblasti používania MS Word. Účastníci sa zdokonalia v práci s textovým editorom Microsoft Word, naučia sa rýchlo a efektívne pracovať s rozsiahlymi dokumentmi, zabezpečiť ich jednotný vzhľad, zabezpečiť ochranu informácií a automatizovať činnosti, súvisiace s tvorbou dokumentov. 
1.11  Počítačové zručnosti -  MS Excel
Cieľom vzdelávacej aktivity je rozšírenie vedomostí a zručností v oblasti používania MS Excel. Zámerom kurzu je naučiť frekventantov upravovať vzhľad tabuliek, využiť funkcie pre výpočty v bunkách, vytvoriť a upraviť grafy v aplikácii Microsoft Excel. 
1.12  Počítačové zručnosti - Power Point
Cieľom vzdelávacej aktivity je rozšírenie vedomostí a zručností v oblasti používania Power Point. Účastníci sa naučia rýchlo a efektívne  vytvoriť kompletnú prezentáciu, s použitím nástrojov na automatizáciu predvádzania prezentácie, prípravy podkladových materiálov a ich vytlačenia v aplikácii Microsoft PowerPoint.
1.13 Supervízia
Vzdelávacia aktivita je zameraná na odbornú prípravu supervízorov pre prácu s ľuďmi. Supervízia je metóda kontinuálneho zvyšovania profesionálnych kompetencií odborníkov pracujúcich s ľuďmi, pri ktorej sa supervidovaní učia kvalitnejšie vykonávať svoju prácu a získajú nové profesionálne schopnosti a zručnosti v metodike riadenia odborného personálu. Účastníci absolvujú nácvik supervíznych zručností formou tréningu. Vo výcviku sa budú okrem teoretickej prípravy využívať praktické nácviky a tréning zameraný na modelovanie, prehrávanie, rozbor kazuistík, s využitím video a audio nahrávok.
1.14 Jazykové zručnosti – anglický jazyk
Frekventanti kurzu sa naučia a zdokonalia v používaní anglického jazyka v hovorovej reči a v pracovnej oblasti. Vzdelávanie obsahuje teoretickú prípravu, zdokonaľovanie sa v správnom používaní gramatiky a štylistiky anglického jazyka, rovnako ako praktické konverzačné cvičenia. Frekventanti budú rozdelení do skupín podľa vstupnej úrovne ovládania jazyka – začiatočníci, pokročilí a konverzačný kurz. 
Pre dosiahnutie efektivity vzdelávania v jazykovej oblasti bude nutné prvotné otestovanie úrovne vedomostí cieľovej skupiny a následné vytvorenie skupín, pre ktoré bude vzdelávací program a úroveň jeho náročnosti prispôsobená.
Po absolvovaní jazykového školenia bude účastník schopný zvládnuť komunikáciu v bežných životných situáciách a každodennej praxi. Úlohou vzdelávacej aktivity je odbúrať bariéry v prístupe k učeniu cudzieho jazyka a osvojenie si vedomostí z anglického jazyka podľa úrovne dosiahnutých jazykových zručností.
Kurz určený pre začiatočníkov sa bude zameriavať na osvojenie si základných vedomostí z anglického jazyka a na nácvik pochopenia hovorenej a písomnej komunikácie na základe počúvania dialógov, diskusií, na nácvik štandardných situácií, ktoré sa vyskytujú v bežnom živote.
Jazykový kurz určený pre mierne pokročilých sa bude zameriavať na rozšírenie slovnej zásoby, osvojenie si bežných fráz, nácvik schopnosti improvizovať na danú tému a pohotovo reagovať pri rozhovore (používanie slovných zvratov, zdvorilých fráz, správnej výslovnosti a intonácie reči).
1.15 Zvyšovanie úrovne klientskej starostlivosti
Aktivita slúži predovšetkým na identifikáciu silných stránok a potrieb rozvoja v procese obsluhy na všetkých miestach, kde nastáva kontakt s klientom úradu PSVR. Identifikáciou najlepších a najslabších miest a činností poskytovaných služieb úradov PSVR jasne poodhaľuje príležitosti k neustálemu zlepšovaniu výkonnosti a kvality obsluhy klientov úradov PSVR. Aktivita  pomôže zvyšovať spokojnosť a lojalitu klientov a celkovo zlepšovať obraz úradov PSVR v očiach klientov a verejnosti. Účelom je neustále zlepšovanie ich činností vo vzťahu ku klientom, ich osobné profesionálne napredovanie a rast a tým prispievať k zvyšovaniu spokojnosti klientov s poskytovanými službami.
Realizáciou aktivity je možné prispieť k nasledovnému: dozvedieť sa informácie o dôležitých činnostiach a ponuke organizácie v takej podobe, ako ich zažíva a chápe bežný klient; odhaliť, aký je prístup a starostlivosť obslužného/servisného personálu, klientskej podpory osobne alebo cez telefón ku klientom úradov PSVR; dozvedieť sa, či pracovníci, ktorí prichádzajú do kontaktu s klientom, vystupujú požadovaným spôsobom v súlade so štandardami úradu PVSR a všeobecnými požiadavkami verejnosti na uvedený typ poskytovaných služieb. 
Aktivita bude pozostávať z nasledovných krokov:
1.	Nastavenie metodik y aktivity: 
•	Štruktúra telefonických kontaktov podľa útvarov - sledovanie odbornej úrovne a prístupu zamestnanca (zákazníckej orientácie), vypracovanie cca 40 modelových situácií 
•	Štruktúra osobných návštev podľa útvarov - sledovanie odbornej úrovne a prístupu zamestnanca (zákazníckej orientácie), vypracovanie cca 40 modelových situácií
•	Tvorba záznamových hárkov a dotazníkov na zber dát – osobitne na telefonický kontakt a osobitne na osobnú návštevu, štruktúrované podľa modelových situácií 
•	Tlač materiálov 
•	Nastavenie logistiky 
•	Priebežná koordinácia aktivity 
2.	Nábor simulovaných klientov 
3.	Školenie simulovaných klientov 
4.	Realizácia telefonických kontaktov + vypracovávanie záznamových hárkov 
5.	Realizácia osobných návštev + vypracovávanie záznamových hárkov 
6.	Spracovanie a štatistické vyhodnotenie záznamových hárkov 
7.	Spracovanie záverečnej správy 
8.	Prezentácia záverečnej správy. 
Záverečná správa bude slúžiť ako podklad pre zvýšenie úrovne poskytovaných služieb aj ako podklad na priebežnú kontrolu, hodnotenie a zlepšovanie výkonu zamestnancov, odhaľovanie ich slabých stránok a prípadné zlepšenie prístupu. Záverečná správa bude obsahovať najmä informácie o prístupe zamestnancov, zamerané na odbornú a osobnostnú úroveň zamestnanca, ako aj hodnotenie celkového vzhľadu a usporiadania priestorov. Súčasťou záverečnej správy budú odporúčania a návrhy na zlepšenie, návrh na tréningové aktivity a doplnkové školenia v ďalšom období. Aktivita bude zabezpečená dodávateľským spôsobom.

1.16  eLearning
eLearningové vzdelávanie bude tvoriť nadstavbovú časť vzdelávania uvedeného v aktivitách, ktoré budú realizované aj formou interaktívneho vzdelávania (PC zručnosti, jazykové zručnosti, poznatky z oblasti legislatívy).
1.16.1  Vytvorenie Webového portálu
Vytvorenie Webového portálu pre potreby vzdelávacích aktivít, ktoré budú realizované formou e-learningu. Webový portál bude prevádzkovaný mimo lokálnej siete Ústredia a zamestnanci k nemu budú pristupovať prostredníctvom Internetu. Požiadavky na Webový portál sú nasledovné:
•	Zabezpečenie prístupu účastníkov kurzu  prostredníctvom Internetu
•	Zabezpečenie automatizovaného monitoringu vzdelávacích aktivít jednotlivých účastníkov a tvorba prehľadov 
•	Poskytnutie diskusného fóra k výmene skúseností medzi účastníkmi a tútormi
•	Prispôsobenie webového rozhrania potrebám objednávateľa
•	Sprístupnenie jednotlivých modulov vzdelávacích kurzov
•	Sprístupnenie webového rozhrania účastníkom kurzov
1.16.2	 Príprava elektronických učebných materiálov (jednotlivých modulov k vzdelávaniu)
•	Import vstupov výukových modulov podľa dohodnutého formátu. Odborné podklady budú pripravené a poskytnuté objednávateľom.
•	Import vstupov testovacích modulov podľa dohodnutého formátu. Testy budú pripravené a poskytnuté objednávateľom.
•	Nastavenie a doladenie vytvorených vzdelávacích a testovacích modulov s pripraveným webovým rozhraním
1.16.3	Prevádzka
Technická podpora servis webového rozhrania:
•	Zabezpečenie prevádzky systému s minimálnymi výpadkami
•	Technická podpora počas 24 mesiacov od ukončenia pilotnej prevádzky a akceptačného testu
Odborné zaškolenie personálu zabezpečujúceho bezproblémovú realizáciu jednotlivých projektových aktivít (manažér, garant, tútor, administrátor...):
•	Zaškolenie tútorov kurzu na prácu s vzdelávacím systémom
•	Zaškolenie technických pracovníkov na prácu s vzdelávacím systémom
Dohľad a kontrola webového rozhrania
•	Dohľad a priebežná kontrola funkčnosti jednotlivých modulov
•	Riešenie otázok poverených technických pracovníkov
Prostredníctvom administratívneho personálu
•	Riešenie otázok účastníkov jednotlivých kurzov súvisiacich s realizáciou vzdelávania 
•	Kontrola účasti a aktivity jednotlivých účastníkov e-learningového vzdelávania

Realizácia vzdelávacieho Webového portálu bude prebiehať v nasledovných fázach:
•	Analýza – definuje požiadavky na systém z pohľadu požadovanej funcionality a technických nárokov
•	Realizačný projekt –návrh technického riešenia, architektúry a popisu používateľského rozhrania 
•	Vývoj a úprava systému vzdelávania podľa požiadaviek, zabezpečenie potrebnej infraštruktúry
•	Implementácia systému a import vstupov výukových modulov
•	Pilotná prevádzka a akceptačný test
•	Zaškolenie administratívneho personálu
•	Odovzdanie dokumentácie
•	Prevádzka systému a technická podpora na 24 mesiacov
Výukové moduly
Plánuje sa príprava 7 výukových modulov v rámci implementácie vzdelávacieho systému. 

Výukový model 1 - MS Word 
o	príprava a formátovanie dokumentov
o	nastavenie stránkovania dokumentov
o	práca so záhlavím a zápätím
o	práca so štýlmi a šablónami
o	vkladanie grafických prvkov do dokumentu
o	využívanie opravných nástrojov a pomocníka
o	tlač dokumentu

Výukový model 2 - MS Excel
o	tvorba tabuľky v MS Excel
o	vkladanie a formátovanie dát
o	grafická úprava tabuľky
o	vzorec a výpočet v tabuľke
o	funkcie
o	filtrovanie údajov
o	graf – tvorba a formátovanie

Výukový model 3 - MS Powerpoint
o	tvorba prezentácie
o	šablóna v prezentácii (rozloženie snímkov)
o	tvorba vlastnej šablóny
o	objekty v prezentácii (obrázok graf tabuľka ...)
o	formátovanie prezentácie
o	efekty v prezentácii (prechody, časovanie)
o	premietanie prezentácie

Výukový model 4 -   Internet a MS Outlook
o	 prezeranie web stránok
o	 vyhľadávanie informácií na internete (základné vyhľadávacie programy)
o	triedenie informácií
o	elektronická pošta  (dostupné poštové servery)
o	práca s elektronickou poštou (odosielanie, prijímanie)
o	Microsoft Outlook (organizácia pošty)
o	Microsoft Outlook (kalendár, úlohy, denník, poznámky ...)

Výukový model 5 - Angličtina začiatočníci
o	základné vedomosti a zručnosti v anglickom jazyku
o	bežné konverzačné témy (rodina, voľný čas, práca...)
o	základné gramatické javy v anglickom jazyku (jednotné a množné číslo, privlastňovací pád, osobné a privlastňovacie zámená, jednoduchý prítomný a minulý čas, základné nepravidelné slovesá, sloveso „byť“ , slovosled v anglickej vete, tvorba otázky a záporu)

Výukový model 6 - Angličtina pokročilí
o	rozšírenie základných vedomostí a zručností v anglickom jazyku
o	bežné konverzačné témy (cestovanie, nakupovanie, telefónovanie...)
o	 gramatické javy v anglickom jazyku (členy podstatných mien, stupňovanie prídavných mien, číslovky, predprítomný čas slovies, základné predložky, skrátené tvary vo vete)

Výukový model 7 - Právne minimum
o	zákon o správnom konaní
o	zákon o službách zamestnanosti
o	zákon o sociálnom zabezpečení
o	zákon o ochrane osobných údajov
o	zákon o štátnej službe
1.17  Interpersonálna komunikácia
Tréningový kurz je zameraný na vybudovanie efektívnej komunikačnej siete z pohľadu interpersonálnych vzťahov. Účastníci získajú nevyhnutné zručnosti k zvládnutiu efektívnej komunikácie, oboznámia sa s využitím vhodných foriem komunikácie a prakticky vyskúšajú vplyv verbálnej a neverbálnej komunikácie v modelových situačných scénach na dosiahnutie cieľov a zvládnutie praktických úloh. Zámerom tréningu je naučiť účastníkov základné zručnosti pre efektívnu komunikáciu, a tiež poskytnúť účastníkom techniky na riešenie konfliktov pri práci s ľuďmi a spôsoby na presadzovanie svojho názoru, pri súčasnom rešpektovaní práv iných ľudí. Účastníci budú mať možnosť vyskúšať si kľúčové komunikačné zručnosti a niektoré modely riešenia konfliktov a následne ich rozanalyzovať s využitím videotechniky
1.18	 Mediácia 
Cieľom kurzu je naučiť účastníkov používať mediáciu ako jeden z prístupov k riešeniu konfliktov, sprostredkovať im nácvik zručností potrebných pre efektívne riešenie konfliktov, oboznámiť účastníkov so základnými informáciami o Slovenskom právnom poriadku a poskytnúť im dostatok vedomostí na právom aprobovaný výkon mediácie. Absolvent kurzu získa základné poznatky teórie konfliktov a prístupy k ich riešeniu, naučí sa analyzovať konflikt a napomáhať k jeho riešeniu z pozície mediátora, oboznámi sa s procesom mediácie, zlepší si svoje komunikačné zručnosti a získa orientáciu v právnych a etických aspektoch mediačnej práce
Cieľom mediácie je naučiť účastníkov pracovať ako nezávislá, tretia strana v konflikte, keď je to nevyhnutné, pripraviť a osvojiť si metódy mediácie, zvládnuť mediačný proces a porozumieť potenciálu riešenia konfliktov treťou stranou aj vo fáze, keď strany odmietajú spolu komunikovať. Profil absolventa: po ukončení modulu mediačné zručnosti, bude schopný stimulovať účastníkov konfliktu ku konštruktívnemu riešeniu konfliktov a bude disponovať zručnosťami tvorby vzájomného rešpektu a dosahovania dohôd. Učebný plán: teoretická časť: a) interpersonálna komunikácia b) konflikty c) štádia rozvoja konfliktov, praktická časť: a ) vyjednávanie postavené na záujmoch, b) proces mediacie
Interpersonálna komunikácia , teoretické východiská problematiky konfliktov, štádia rozvoja konfliktu, vyjednávanie postavené na záujmoch, proces mediácie.
1.19  Psychohygiéna 
Účastníci si budú môcť osvojiť a vyskúšať psychohygienické techniky, dozvedieť sa o možnostiach ich využitia v prevencii syndrómu vyhorenia  o indikáciách pri práci s klientmi a pomáhajúcich profesiách. Cieľom je prostredníctvom sebareflexii si ujasniť, aký význam má psychogygiena na vlastnú prácu a prostredníctvom praktických cvičení s ponuky vybrať a osvojiť tie techniky, ktoré budú vyhovovať osobnému štýlu každého účastníka a ktoré budú môcť využiť vo vlastnom profesionálnom a osobnom živote. Obsahom kurzu je: Psychohygiena a jej funkcia v profesii pomáhajúceho odborníka, význam a účel psychohygieny, psychohygienické techniky. Metódy výuky: ukážky a nácvik, sebareflexia, sebaskúsenostné techniky, teoretické vstupy
1.20 Sociálnopsychologický výcvik 
Cieľom vzdelávacej aktivity je sprostredkovať účastníkom výcvikovou formou základné komunikačné zručnosti, ako predpoklad pre prácu s klientom v prostredí interakčných sociálnych väzieb. Cieľom je tiež podpora sebareflexie a poskytovanie a prijímanie spätnej väzby, prehodnotenie vlastných kompetencií pre vykonávanie profesie a samostatnom fungovaní v sociálnej skupine. V rámci kurzu budú mať príležitosť absolvovať sériu zoznamovacích, sebapoznávacích, komunikačných, kooperatívnych a tvorivých aktivít. Súčasťou kurzu je teoretické vysvetlenie prínosu jednotlivých skupín aktivít k rozvoju osobnosti človeka, možností ich uplatnenia. Dôležitou súčasťou kurzu je vytvorenie priestoru na vzájomné poznávanie sa účastníkov, vyjadrenie pocitov z vlastného prežívania, odstránenie prípadných bariér v komunikácii a tvorivom prístupe a odhalenie vlastných potenciálov a predpokladov. Absolvent vzdelávacej aktivity získa základné komunikačné zručnosti, bude vedieť analyzovať svoje slabé stránky v procese komunikácie, nadobudne zručnosti a techniky pre lepšie poznávanie iných, bude vedieť efektívne komunikovať a viesť poradenský rozhovor, získa kompetencie pre prácu s rôznymi typmi klientov, naučí sa riešiť konflikty a technikám asertívneho správania sa.
1.21  Odborné metódy práce s dieťaťom, ktoré je umiestnené v detskom domove (DeD), špecifiká vývinu dieťaťa v ústavnej starostlivosti a jeho potreby
Cieľom vzdelávacej aktivity je 
a.	rozšírenie vedomostí o  vývinových štádiách dieťaťa a potrebách dieťaťa, špecifiká vývinu dieťaťa v ústavnej starostlivosti a jeho potreby, SWOT analýza dieťaťa,  
b.	nadobudnutie zručnosti v oblasti odborných metód práce s dieťaťom, ktoré je umiestnené v DeD, diagnostika dieťaťa v ústavnej starostlivosti, efektívna komunikácia s dieťaťom, zvládanie konfliktov, alternatívne riešenia konfliktov, posilnenie pocitu bezpečia u dieťaťa, schopnosť uspokojovať rozvojové potreby dieťaťa – špecifiká (napr. deti s poruchami správania, deti s postihnutím, ...),  pozitívna disciplína, zapojenie dieťaťa do procesu rozhodovania o sebe, motivácia dieťaťa.
c.	Schopnosť vedieť aplikovať nadobudnuté vedomosti a zručnosti pri práci s dieťaťom, metóda individuálneho plánovania, tímová spolupráca, individuálny plán rozvoja osobnosti dieťaťa, ktorého súčasťou je plán výchovnej práce s dieťaťom a plán sociálnej práce s dieťaťom a jeho rodinou – tvorba, realizácia, vyhodnocovanie, príprava dieťaťa na návrat do pôvodného rodinného prostredia, príp. príprava dieťaťa na náhradnú rodinnú starostlivosť.
Cieľová skupina : vychovávatelia, profesionálni rodičia, psychológovia detských domovov, príp. iní odborní zamestnanci DeD 
Vzdelávanie doporučujeme realizovať v navrhnutých stupňoch u jednotlivých účastníkov vzdelávacej aktivity
1.22 Odborné metódy práce s rodinou dieťaťa umiestneného v DeD 
Cieľom vzdelávacej aktivity je 
a.	rozšírenie vedomostí o metódach sociálnej práce s rodinou, SWOT analýze rodiny, 
b.	nadobudnutie zručnosti v oblasti v oblasti odborných metód práce s  rodinou dieťaťa, efektívna komunikácia, zvládanie konfliktov, alternatívne riešenia konfliktov
c.	Schopnosť vedieť aplikovať nadobudnuté vedomosti a zručnosti pri práci s rodinou dieťaťa, metóda individuálneho plánovania, tímová spolupráca, individuálny plán rozvoja osobnosti dieťaťa, ktorého súčasťou je plán výchovnej práce s dieťaťom a plán sociálnej práce s dieťaťom a jeho rodinou – tvorba, realizácia, vyhodnocovanie..

Cieľová skupina : sociálni pracovníci detských domovov, príp. iní odborní zamestnanci
Vzdelávanie bude realizované v navrhnutých stupňoch u jednotlivých účastníkov vzdelávacej aktivity.   
1.23 Zákony
Cieľom vzdelávacej aktivity je rozšírenie a upevnenie si vedomostí v oblasti legislatívy. Obsahom kurzu je výklad najmä nasledujúcich zákonov, ktoré budú vyberané podľa aktuálnych potrieb cieľovej skupiny:
1.	Zákon č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) 
2.	Zákon č. 312/2001 Z.z. o štátnej službe a o zmene a doplnení niektorých zákonov
3.	Zákon č. 428/2002 o ochrane osobných údajov 
4.	Zákon č. 71/1967 Zb. o správnom konaní v znení neskorších predpisov. 
5.	Zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov 
6.	Živnostenský zákon
7.	Zákon č. 82/2005 Z.z. o nelegálnej práci a nelegálnom zamestnávaní
8.	Zákon č. 480/2002 Z. z. o azyle
9.	Zákon č. 90/1996 Z.z. o minimálnej mzde
10.	Zákon č. 355/2007 Z.z. o ochrane, podpore a rozvoji verejného zdravia
11.	Správny poriadok pre SZ
12.	Zákon č. 595/2003 o dani z príjmov
13.	Zákon č. 291/2002 o štátnej pokladnici
14.	Zákon č. 580/2004 Z.z. o zdravotnom poistení
15.	Zákon č. 386/1997 Z.z. o ďalšom vzdelávaní a o zmene zákona NR SR č. 387/1996 Z.z. o zamestnanosti
16.	Zákon č. 461/2003 Z.z. o sociálnom poistení
17.	Zákon č. 303/1995 Z.z. o rozpočtových pravidlách
18.	Zákon č. 29/1984 Zb. o sústave základných a stredných škôl
19.	Zákon č. 523/2003 Z.z. o verejnom obstarávaní
20.	Zákon č. 431/2002 Z.z. o účtovníctve
21.	Zákon č. 440/2000 Z.z. o správach finančnej kontroly
22.	Zákon č. 503/2001 Z.z. o podpore regionálneho rozvoja

Vzdelávanie bude realizované prednáškovou  formou. 

Aktivita 2: Stratégia
V súvislosti s ukončením vzdelávacích aktivít bude vypracovaná Stratégia rozvoja ľudských zdrojov a plánov vzdelávania, zameraná na identifikáciu a analýzu možností a potreby ďalšieho vzdelávania a rozvoja zamestnancov ústredia a úradov práce, sociálnych vecí a rodiny a zamestnancov detských domovov. Ide o strednodobú stratégiu na roky 2012-2021. Východiskom pre vypracovanie stratégie bude posúdenie súčasnej úrovne pracovníkov a ďalších faktorov, ktoré majú vplyv na potrebu vzdelávacích a rozvojových aktivít. Výsledkom budú ucelené odporúčania pre výber, časovanie a kombinovanie rôznych foriem vzdelávacích a rozvojových aktivít nasmerované do budúcnosti. Cieľom stratégie je zadefinovať také kroky a postupy, ktoré budú viesť k zvýšenie rozsahu a kvality celoživotného vzdelávania a to najmä: 
-	podporou systému celoživotného vzdelávania zamestnancov 
-	zvýšením kvality vzdelávania zavedením nových foriem ďalšieho vzdelávania
-	zabezpečenie efektívneho prepojenia celoživotného vzdelávania s potrebami zamestnancov pre kvalitné a efektívne vykonávanie svojej profesie
Aktivita 3: Riadenie projektu
Riadenie projektu bude zabezpečované v súlade so zmluvou o poskytnutí nenávratného finančného príspevku na realizáciu projektu medzi RO a Ústredím, riadenie projektu bude zabezpečovať Ústredie, ktoré bude koordinovať činnosť úradov PSVR.
Aktivita 4: Publicita a informovanosť
Ústredie PSVR  bude zabezpečovať publicitu a informovanosť o projekte v súlade s usmerneniami RO.